Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 903/12/8806	Košice, 14.3.2013
EEČ : 2-65-87-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b, písmeno c Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v dobe od 15.01.2011 doposiaľ zanedbal vyživovaciu povinnosť voči XXXXX, nar. XXXXX a XXXXX, nar. XXXXX, napriek tomu, že rozsudkom Okresného súdu Košice- okolie zo dňa 23.07.2008, sp. zn. 9P 329/2007, ktorý nadobudol právoplatnosť dňa 12.08.2008 mu bola určená vyživovacia povinnosť tak, že je povinný prispievať na výživu Mareka sumou vo výške 4.000.- Sk (132,77 €) mesačne a na Luciu sumou 3.000.- Sk ( 99,58 €) mesačne vždy do 15. dňa mesačne vopred k rukám matky detí XXXXX nar. XXXXX, trvale bytom XXXXX, XXXXX, okr. Košice- okolie, čím mu takto vznikol dlh na výživnom vo výške 5.051,70 €, napriek tomu že trestným rozkazom Okresného súdu Košice- okolie zo dňa 19.04.2011, sp. zn. 4T 41/11, ktorý nadobudol právoplatnosť dňa 19.04.2011 bol za taký čin právoplatne odsúdený 

lebo nie je tento skutok trestným činom a nie je dôvod na postúpenie veci

Odôvodnenie:
Dňa 15.11.2012 bolo vyšetrovateľom OR PZ v Košiciach- okolie, Odbor kriminálnej polície, Oddelenie všeobecnej kriminality podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie XXXXX pre prečin zanedbania povinnej výživy podľa § 207 ods. 1, ods3 písm. b/, písm.c/ Trestného zákona s poukazom na § 138 písm. b) Trestného zákona, ktorého skutku sa dopustil tak ako je vo výrokovej časti tohto uznesenia.

	V priebehu vyšetrovania bola vypočutá poškodená XXXXX, ktorá vo svojom výsluchu zo dňa 13.02.2013 okrem iného uviedla, že je bývalou manželkou obvineného XXXXX s ktorým má dve deti Mareka, nar. XXXXX a Luciu, nar. XXXXX. Uviedla, že XXXXX si vyživovaciu povinnosť voči svojej dcére Lucii neplní od 15.01.2011 doposiaľ a voči synovi Marekovi od 15.01.2011 do mája 2012, kedy jej syn ukončil štúdium na SPŠ hutníckej v Košiciach. Za obdobie od 15.01.2011 doposiaľ jej XXXXX zaslal na výživu detí v roku 2012 v januári 50.-€, v apríli 10.- €, v júni 10.- €, v júli 10.-€, v auguste 10.- €, v septembri 10.- € a v decembri 10.- €. Ako ďalej uviedla za obdobie od 15.01.2011 do 15.11.2012 kedy XXXXX bolo vznesené obvinenie jej na výživnom dlhuje sumu vo výške 4.404,18.- €.

	Dňa 13.02.2013 bol vypočutý na zápisnicu o výsluchu svedka - poškodeného XXXXX, ktorý vo svojom výsluchu okrem iného uviedol, že jeho otec si voči nemu neplní vyživovaciu povinnosť od 15.01.2011 do mája 2012, kedy ukončil štúdium na SPŠ hutníckej maturitou. Bližšie k plneniu resp. neplneniu vyživovacej povinnosti jeho otca sa vyjadriť nevedel, nakoľko aby uviedol o tieto záležitosti sa nestaral a riešila to jeho matka. 

	Obvinený XXXXX vo svojom výsluchu zo dňa 24.01.2013 uviedol, že si vyživovaciu povinnosť voči svojim deťom Marekovi a Lucii neplní od 15.01.2011 doposiaľ, pričom v dobe od 18.01.2011 do 20.12.2011 vykonával trest odňatia slobody v Ústave na výkon trestu odňatia slobody v Košiciach- Šaci,  kde nahlásil vyživovaciu povinnosť na svoje deti Mareka a Luciu. Po prepustení z ÚV TOS v Košiciach - Šaci zasielal matke detí XXXXX výživné formou poštových poukážok, pričom v januári 2012 jej zaslal  50.-€ a od februára 2012 doposiaľ jej každý mesiac zasiela výživné vo výške 10.- € Ako ďalej uviedol, je si vedomý, že je povinný ma Mareka zasielať výživné vo výške 132,77.- €  a na Luciu vo výške 99,58.- € mesačne, avšak nemá z čoho platiť tak ako mu bolo určené súdom, a preto zasiela len 10.- € mesačne.

Ako ďalej uviedol, po jeho prepustení na slobodu od 20.12.2011 až doposiaľ je nezamestnaný, pričom je evidovaný na úrade práce. Poberá sociálne dávky vo výške 62,50.- € mesačne, iný príjem nemá. 

Zo správy Ústavu na výkon trestu odňatia slobody v Košiciach- Šaci vyplýva, že XXXXX vykonával trest odňatia slobody v čase od 18.01.2011 do 20.12.2011 kedy bol podmienečne prepustený na slobodu, pričom nahlásil vyživovaciu povinnosť na dve deti Mareka a Luciu. 

Zo správy Úradu práce, sociálnych vecí a rodiny Košice je zrejmé, že XXXXX je vedený v evidencii uchádzačov o zamestnanie od 21.12.2011 a jeho evidencia trvá. Chodí sa riadne hlásiť a plní si povinnosti voči úradu práce. Vo svojej profesii nebol doposiaľ zaradený do pracovného procesu a na iné pracvné miesta ponúkané ÚPSVaR Košice nespĺňal požiadavky zamestnávateľa. Ako vyplýva z ďalšej správy ÚPSVaR v Košiciach XXXXX je v zmysle zákona č. 599/2003 Z.z. o pomoci v hmotnej núdzi poberateľom dávky a príspevkov k dávke v hmotnej núdzi od 01.02.2012 vo výške 62,50.- € mesačne. So zreteľom na zákon č. 601/2003 Z.z. o životnom minime je príjem XXXXX na hranici životného minima ako spoločenský uznanej minimálnej hranici príjmov, pod ktorou nastáva stav jeho hmotnej núdze. Preto ak sám dobrovoľne nezasiela výživné, nemohol sa dopustiť prečinu zanedbania povinnej výživy, pretože táto suma je nevyhnutná na zabezpečenie jeho výživy a ostatných základných potrieb a úhradu nevyhnutných nákladov na domácnosť.

           Vzhľadom na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia.. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Alexander Chomča
prokurátor